仙遊寺
作者：李華
朝代：唐

paragraphs: 捨事入樵逕，雲木深谷口。
萬壑移晦明，千峰轉前後。
嶷然龍潭上，石勢若奔走。
開拆秋天光，崩騰夏雷吼。
靈谿自茲去，紆直互紛糾。
聽聲靜復喧，望色無更有。
冥冥翠微下，高殿映杉柳。
滴滴洞穴中，懸泉響相扣。
昔時秦王女，羽化年代久。
日暮松風來，簫聲生左右。
早窺神仙籙，願結芝朮友。
安得羨門方，青囊繫吾肘。